REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

011 Broj:06-2/120-22

20. septembar 2022. godine

Beograd

ZAPISNIK

DRUGE. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 20. SEPTEMBRA 2022. GODINE

Sednica je počela u 11,00 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica, Miroslav Kondić, Svetlana Milijić, Nikola Radosavljević, Aleksandra Tomić, Tijana Davidovac, Dušan Bajatović, Miroslav Aleksić, Nenad Mitrović, Bojana Bukumirović, Nebojša Zelenović, Vojislav Vujić i Rozalija Ekres

Sednici su prisustvovali zamenici članova Odbora: Svetozar Vujičić i Hadži Milorad Stošić.

Sednici nisu prisustvovali članovi Odbora: Vladimir Obradović i Veroljub Stevanović, kao ni njihovi zamenici.

Sednici je prisustvovao narodni poslanik koji nije član Odbora: Boško Obradović.

Sednici su prisustvovali predstavnici Narodne banke Srbije: dr Jorgovanka Tabaković, guverner NBS, Željko Jović, viceguverner, Ana Ivković, viceguverner, Dragana Stanić, viceguverner, dr Nebojša Savić, predsednik Saveta guvernera, Nikola Dragašević, generalni direktor Sektora za monetarne i devizne operacije, Savo Jakovljević, generalni direktor Sektora za ekonomska istraživanja i statistiku i Milan Trajković, zamenik generalnog direktora Sektora za ekonomska istraživanja i statistiku.

Na predlog predsednika, Odbor je većinom glasova (14 glasova za, 1 uzdržan) utvrdio sledeći

D n e v n i r e d :

1. Razmatranje Polugodišnjeg izveštaja o monetarnoj politici (januar-jun 2021), koji je podnela Narodna banka Srbije (broj 400-1694/21 od 30. septembra 2021. godine);
2. Razmatranje Godišnjeg izveštaja o monetarnoj politici za 2021. godinu, koji je podnela Narodna banka Srbije (broj 400-965/22 od 29. juna 2022. godine);
3. Razmatranje Godišnjeg izveštaja o poslovanju i rezultatima rada za 2021. godinu, koji je podnela Narodna banka Srbije (broj 400-966/22 od 29. juna 2022. godine);
4. Razmatranje Godišnjeg izveštaja o stabilnosti finansijskog sistema za 2021. godinu, koji je podnela Narodna banka Srbije (broj 400-967/22 od 29. juna 2022. godine);
5. Razmatranje Izveštaja o radu Saveta guvernera Narodne banke Srbije za period 1. januar – 30. jun 2021. godine, koji je podneo Savet guvernera Narodne banke Srbije (broj 400-1694/21-1 od 27. oktobra 2021. godine);
6. Razmatranje Izveštaja o radu Saveta guvernera Narodne banke Srbije za period od 1. jula do 31. decembra 2021. godine, koji je podneo Savet guvernera Narodne banke Srbije (broj 400-1694/21-2 od 8. aprila 2022.godine);
7. Razmatranje Finansijskih izveštaja Narodne banke Srbije za 2021. godinu, sa izveštajem ovlašćenog revizora, koji je podneo Savet guvernera Narodne banke Srbije (broj 400-591/22 od 8. aprila 2022. godine);
8. Razmatranje Programa monetarne politike Narodne banke Srbije u 2022. godini, koji je podnela Narodna banka Srbije (broj 400-2294/21 od 10. decembra 2021. godine);
9. Razmatranje Finansijskog plana Narodne banke Srbije za 2022. godine, koji je podnela Narodna banka Srbije (broj 400-2487/21od 29. decembra 2021. godine);
10. Razmatranje Predloga odluke o izboru viceguvernera Narodne banke Srbije, koji je podnela guverner Narodne banke Srbije (broj 119-1751/22 od 9. septembra 2022. godine).

Pre prelaska na rad po utvrđenim tačkama dnevnog reda, Odbor je većinom glasova (13 glasova za, 1 uzdržan, 1 nije glasao), bez primedbi, usvojio zapisnik sa 1. sednice Odbora.

Odbor je većinom glasova (12 glasova za, 3 nisu glasala) odlučio da, u skladu sa članom 76. Poslovnika, obavi: zajednički jedinstveni pretres, i to: prvi zajednički jedinstveni pretres o tač.1. i 2 dnevnog reda; drugi zajednički jedinstveni pretres o tač. 3. i 7 dnevnog reda; treći zajednički jedinstveni pretres o tač. 4. i 8 dnevnog reda i četvrti zajednički jedinstveni pretres o tač. 5. i 6 dnevnog reda, s tim što će se o svakoj tački dnevnog reda Odbor izjašnjavati pojedinačno.

Izvestilac po svim tačkama prvog, drugog i trećeg zajedničkog jedinstvenog pretresa, kao i o tač. 9. i 10. utvrđenog dnevnog reda bila je guverner Narodne banke Srbije Jorgovanka Tabaković.

1. **Zajednički jedinstveni pretres - tač. 1. i 2. dnevnog reda**

Guverner Narodne banke Srbije Jorgovanka Tabaković predstavila je polugodišnji i godišnji izveštaj o monetarnoj politici u 2021. godini koji Narodna banka Srbije, u skladu sa zakonom, podnosi Narodnoj skupštini, uz obrazloženje svih faktora koji su uticali na sprovođenje te politike. Navedeni izveštaji sadrže podatke i analize o strategiji monetarne politike, makroekonomskim kretanjima (međunarodno okruženje i domaći makroekonomski uslovi, platnobilansna kretanja, međunarodna investiciona pozicija zemlje, kretanje cena, zarade i zaposlenost, kao i o drugi makroekonomski pokazatelji), o utvrđenoj i sprovedenoj monetarnoj politici, primenjenim instrumentima i merama monetarne politike, kao i o planiranoj monetarnoj politici (Dodatak 1. Program monetarne politike Narodne banke Srbije u 2022. godini i Dodatak 2. Memorandum Narodne banke Srbije o ciljanim stopama inflacije do 2024. godine). U rezimeu izveštaja i u uvodnom izlaganju guvernera Narodne banke Jorgovanke Tabaković navedeno je da su makroekonomska kretanja u međunarodnom okruženju u Srbiji u 2021. godini bila pod znatnim uticajem efekata pandemije virusa kovid 19, rasta cena energenata i hrane na svetskom tržištu i geopolitičkih tenzija usled izbijanja krize u Ukrajini; došlo je do povećanja referentne kamatne stope kod većeg broja centralnih banaka, tako da je i Narodna banka Srbije krajem godine povećala visinu referentne kamatne stope na 0,5 odsto sa 0,11 odsto (koliko je ona iznosila tokom godine); na kraju godine ukupna inflacija iznosila je 7,9 odsto međugodišnje, s tim da je očuvanje nižeg nivoa bazne inflacije od 3,5 odsto doprinelo relativnoj stabilnosti deviznog kursa; realni rast BDP-a porastao je za 7,4 odsto u odnosu na 2020. godinu, dok je priliv SDI iznosio je 3,9 milijardi evra. Učešće deficita opšte države u bruto domaćem proizvodu iznosilo je 4,1 odsto. Glavni prioriteti monetarne politike i u narednim godinama, na prvom mestu su: obezbeđivanje cenovne i finansijske stabilnosti u srednjem roku, rast privredne zaposlenosti, dalji rast izvoznog sektora i stvaranje uslova za povoljni investicioni ambijent.

Posle predstavljanja navedenih izveštaja iz tač. 1. i 2. usvojenog dnevnog reda, sa ovlašćenim izvestiocem guvernerom Narodne banke Srbije Jorgovankom Tabaković o uzrocima inflacionih kretanja, visini javnog duga, rastu bruto društvenog proizvoda, instrumentima monetarne i fiskalne strategije razgovarali su članovi Odbora: Miroslav Aleksić, Aleksandra Tomić, Nenad Mitrović, Veroljub Arsić, Nikola Radosavljević, Nebojša Zelenović, Dušan Bajatović, kao i narodni poslanik koji nije član Odbora Boško Obradović, čija su izlaganja tonski snimana.

1. tačka dnevnog reda – glasanje

Odbor je većinom glasova (11 glasova za, 1 glas protiv, 1 glas uzdržan, 1 nije glasao) odlučio:

Odbor za finansije, republički budžet i kontrolu trošenja javnih sredstava, na osnovu člana 55. Poslovnika Narodne skupštine („Službeni glasnik RS“, broj 20/12 - prečišćen tekst), a u vezi sa članom 71. stav 3. Zakona o Narodnoj banci Srbije („Službeni glasnik RS“, br. 72/03, 55/04, 85/05 – dr.zakon, 44/10, 76/12, 106/12, 14/15, 40/15 – US i 44/18), na 2. sednici održanoj 20. septembra 2022. godine, razmotrio je i prihvatio Polugodišnji izveštaj o monetarnoj politici za period (januar – jun 2021. godine), koji je Narodna banka Srbije dostavila Narodnoj skupštini.

1. tačka dnevnog reda – glasanje

Odbor je većinom glasova (11 glasova za, 1 glas protiv, 1 glas uzdržan, 1 nije glasao) odlučio:

Odbor za finansije, republički budžet i kontrolu trošenja javnih sredstava je, na osnovu člana 55. Poslovnika Narodne skupštine („Službeni glasnik RS, broj 20/12 - Prečišćen tekst), a u vezi sa članom 71. st. 2. i 4. Zakona o Narodnoj banci Srbije („Službeni glasnik RS, br. 72/03, 55/04, 85/05 – dr.zakon, 44/10, 76/12, 106/12, 14/15, 40/15 – US i 44/18), na 2. sednici održanoj 20. septembra 2022. godine, razmotrio i prihvatio Godišnji izveštaj o monetarnoj politici za 2021. godinu, koji je Narodna banka Srbije dostavila Narodnoj skupštini.

1. **Zajednički jedinstveni pretres – tač. 3. i 7. dnevnog reda**

Godišnji izveštaj o poslovanju i rezultatima rada Narodne banke Srbije za 2021. godinu sadrži podatke o ostvarenju ciljeva i obavljanju funkcije Narodne banke Srbije, i to funkcija koje se odnose na monetarnu i deviznu politiku, upravljanje deviznim rezervama, mere i aktivnosti radi očuvanja i jačanja stabilnosti finansijskog sistema, kontrolu banaka, kontrolu obavljanja delatnosti osiguranja, odnosno nadzora nad tom delatnošću, nadzor nad obavljanjem delatnosti društava za upravljanje dobrovoljnim penzijskim fondovima, nadzor nad obavljanjem poslova lizinga, nadzor nad pružanjem platnih usluga i izdavanjem elektronskog novca, izdavanje novčanica i kovanog novca i upravljanje tokovima gotovine, kao i platni sistem. Izveštaj sadrži i finansijske izveštaje o poslovanju Narodne banke Srbije, u kojima su iskazani prihodi i rashodi na najvažnijim pozicijama, kao i imovina, obaveze i kapital, zatim podatke o institucionalnom okviru i zakonodavno – pravnoj aktivnosti, o međunarodnoj saradnji, zaštiti korisnika finansijskih usluga, platnim karticama, internoj reviziji i informacionim tehnologijama, o unutrašnjoj organizaciji i ljudskim resursima, radu filijala i drugim tekućim aktivnostima. U odnosu na centralne banke uporedivih zemalja Narodna banka Srbije je u manjoj meri zaoštravala monetarne uslove; očuvana je relativna stabilnost kursa dinara, bruto devizne rezerve povećane su na 16,5 milijardi evra, a zlatne rezerve povećane su na 37,2 tone. Narodna banka Srbije je u 2021. godini dodatno ojačala finansijsku stabilnost o čemu svedoči očuvan kvalitet aktive bankarskog sektora i posle primene monetarnih i fiskalnih podsticaja.

U Izveštaju o finansijskom rezultatu, Narodna banka Srbije za 2021. godinu iskazala je dobitak u iznosu od 55,5 milijardi dinara. Ukupna aktiva uvećana je za 18,26%, s napomenom da NBS nije profitna institucija već institucija koja mora da obezbedi ostvarivanje zakonom postavljenih ciljeva cenovne i finansijske stabilnosti na održiv način, uz što manje troškove za ekonomske subjekte.

U diskusiji povodom navedenih izveštaja učestvovali su članovi Odbora: Aleksandra Tomić, Nebojša Zelenović, Veroljub Arsić, Dušan Bajatović i narodni poslanik koji nije član Odbora Boško Obradović, čija su izlaganja tonski snimana.

1. tačka dnevnog reda – glasanje

Odbor je većinom glasova (11 glasova za, 1 glas protiv, 1 glas uzdržan, 1 nije glasao) odlučio:

Odbor za finansije, republički budžet i kontrolu trošenja javnih sredstava je, na osnovu člana 55. Poslovnika Narodne skupštine („Službeni glasnik RS, broj 20/12 - Prečišćen tekst), a u vezi sa članom 71. st. 2. i 4. Zakona o Narodnoj banci Srbije („Službeni glasnik RS, br. 72/03, 55/04, 85/05 – dr.zakon, 44/10, 76/12, 106/12, 14/15, 40/15 – US i 44/18), na 2. sednici održanoj 20. septembra 2022. godine, razmotrio i prihvatio Godišnji izveštaj o poslovanju i rezultatima rada za 2021. godinu, koji je Narodna banka Srbije dostavila Narodnoj skupštini.

1. tačka dnevnog reda – glasanje

Odbor je većinom glasova (11 glasova za, 1 glas protiv, 1 glas uzdržan, 1 nije glasao) odlučio:

Odbor za finansije, republički budžet i kontrolu trošenja javnih sredstava je, na osnovu člana 55. Poslovnika Narodne skupštine („Službeni glasnik RS, broj 20/12 - Prečišćen tekst), a u vezi sa članom 79. stav 2. Zakona o Narodnoj banci Srbije („Službeni glasnik RS, br. 72/03, 55/04, 85/05 – dr.zakon, 44/10, 76/12, 106/12, 14/15, 40/15 – US i 44/18), na 2. sednici održanoj 20. septembra 2022. godine, razmotrio i prihvatio Finansijske izveštaje Narodne banke Srbije za 2021. godinu, sa izveštajem ovlašćenog revizora, koje je Savet guvernera Narodne banke Srbije dostavio Narodnoj skupštini.

1. **Zajednički jedinstveni pretres – tač. 4. i 8. dnevnog reda**

U Godišnjem izveštaju o stabilnosti finansijskog sistema za 2021. godinu, koji ima za cilj informisanje javnosti o stanju i rizicima u finansijskom sektoru, kao i pravovremeno ukazivanje na potencijalne rizike, navedeno je da je Republika Srbija očuvala i ojačala makroekonomsku stabilnost, te da su merama ekonomske politike umanjene negativne posledice pandemije i geopolitičkih tenzija. Bankarski sistem ostao je otporan, uz očuvanu stabilnost i likvidnost, kao i visok nivo kapitalizacije. Kao glavni ciljevi u Programu monetarne politike Narodne banke Srbije u 2022. godini označeni su: očuvanje stabilnosti finansijskog sistema i održivi ekonomski rast, koordinacija monetarne i fiskalne politike sa strukturnim politikama; politika obavezne rezerve, kao i devizne rezerve radi stabilnosti bankarskog sektora i otpornosti domaće ekonomije; referentna kamatna stopa kao osnovni instrument monetarne politike; režim rukovođeno plivajućeg deviznog kursa radi ublažavanja oscilacija kursa dinara prema evru i razvoj domaćeg finansijskog tržišta, digitalnih usluga i bezgotovinskih plaćanja.

U diskusiji povodom navedenih dokumenata učestvovali su narodni poslanik koji nije član Odbora Boško Obradović i Nebojša Savić, predsednik Saveta guvernera NBS, čija su izlaganja tonski snimana.

1. tačka dnevnog reda – glasanje

Odbor je većinom glasova (10 glasova za, 1 glas uzdržan, 1 nije glasao) odlučio:

Odbor za finansije, republički budžet i kontrolu trošenja javnih sredstava je, na osnovu člana 55. Poslovnika Narodne skupštine („Službeni glasnik RS, broj 20/12 - Prečišćen tekst), a u vezi sa članom 71. st. 2. i 4. Zakona o Narodnoj banci Srbije („Službeni glasnik RS, br. 72/03, 55/04, 85/05 – dr.zakon, 44/10, 76/12, 106/12, 14/15, 40/15 – US i 44/18), na 2. sednici održanoj 20. septembra 2022. godine, razmotrio i prihvatio Godišnji izveštaj o stabilnosti finansijskog sistema za 2021. godinu, koji je Narodna banka Srbije dostavila Narodnoj skupštini.

1. tačka dnevnog reda – glasanje

Odbor je većinom glasova (10 glasova za, 1 glas uzdržan, 1 nije glasao) odlučio:

Odbor za finansije, republički budžet i kontrolu trošenja javnih sredstava je, na osnovu člana 55. Poslovnika Narodne skupštine („Službeni glasnik RS, broj 20/12 - Prečišćen tekst), a u vezi sa članom 71. stav 1. Zakona o Narodnoj banci Srbije („Službeni glasnik RS, br. 72/03, 55/04, 85/05 – dr.zakon, 44/10, 76/12, 106/12, 14/15, 40/15 – US i 44/18), na 2. sednici održanoj 20. septembra 2022. godine, razmotrio i prihvatio Program monetarne politike Narodne banke Srbije u 2022. godini, koji je Narodna banke Srbije dostavila Narodnoj skupštini.

1. **Zajednički jedinstveni pretres – tač. 5. i 6. dnevnog reda**

Izveštaje o radu Saveta guvernera predstavio je Nebojša Savić, predsednik Saveta guvernera Narodne banke Srbije. U skladu sa zakonom i drugim aktima, Savet guvernera, na predlog Izvršnog odbora, donosi strategiju razvoja Narodne banke, strategiju upravljanja deviznim rezervama i utvrđuje režim kursa dinara. Savet guvernera, takođe, donosi finansijski plan Narodne banke, usvaja godišnje finansijske izveštaje, vrši nadzor nad sistemom finansijskog izveštavanja, upravljanja rizicima, unutrašnje kontrole, interne i eksterne revizije. Uloga Saveta guvernera usmerena je na očuvanje kredibiliteta Narodne banke Srbije u ostvarivanju ciljeva, obavljanju njenih funkcija i obezbeđivanju nezavisnosti i samostalnosti Narodne banke Srbije zajemčenih Ustavom Republike Srbije.

U diskusiji povodom navedenih dokumenata učestvovali su član Odbora Dušan Bajatović i narodni poslanik koji nije član Odbora Boško Obradović, čija su izlaganja tonski snimana.

5. tačka dnevnog reda – glasanje

Na osnovu člana 55. Poslovnika Narodne Skupštine, Odbor je većinom glasova (11 glasova za, 1 nije glasao) odlučio da podnese:

IZVEŠTAJ

Odbor za finansije, republički budžet i kontrolu trošenja javnih sredstava razmotrio je i prihvatio Izveštaj o radu Saveta guvernera Narodne banke Srbije za period 1. januara - 30. juna 2021. godine koji je Savet guvernera Narodne banke Srbije podneo Narodnoj skupštini na osnovu člana 23. stav 2. Zakona o Narodnoj banci Srbije („Službeni glasnik RS“, br. 72/03, 55/04, 85/05 – dr. zakon, 44/10, 76/12, 106/12, 14/15, 40/15 - odluka US i 44/18).

Za izvestioca Odbora na sednici Narodne skupštine određen je Veroljub Arsić, predsednik Odbora.

6.tačka dnevnog reda – glasanje

Na osnovu člana 55. Poslovnika Narodne Skupštine, Odbor je većinom glasova (11 glasova za, 1 nije glasao) odlučio da podnese:

IZVEŠTAJ

Odbor za finansije, republički budžet i kontrolu trošenja javnih sredstava razmotrio je i prihvatio Izveštaj o radu Saveta guvernera Narodne banke Srbije za period 1. jul - 31. decembar 2021. godine koji je Savet guvernera Narodne banke Srbije podneo Narodnoj skupštini na osnovu člana 23. stav 2. Zakona o Narodnoj banci Srbije („Službeni glasnik RS“, br. 72/03, 55/04, 85/05 – dr. zakon, 44/10, 76/12, 106/12, 14/15, 40/15 - odluka US i 44/18).

Za izvestioca Odbora na sednici Narodne skupštine određen je Veroljub Arsić, predsednik Odbora.

**9. tačka dnevnog reda:**

Narodna banka Srbije je 28. decembra 2021. godine usvojila Finansijski plan Narodne banke Srbije za 2022. godini i, u skladu sa zakonom, dostavila ga je Narodnoj skupštini Republike Srbije radi informisanja. Finansijskim planom utvrđeni su planirani operativni prihodi i rashodi Narodne banke Srbije koje ostvaruje prema čl. 75. i 76. Zakona. Finansijskim planom projektovan je dobitak iz operativnog poslovanja u visini od 0,8 milijardi dinara, kao rezultat razlike više planiranih ukupnih prihoda u odnosu na manje planirane ukupne rashode.

Odbor je većinom glasova (10 glasova za, 1 protiv, 1 uzdržan) odlučio:

Odbor za finansije, republički budžet i kontrolu trošenja javnih sredstava je, na osnovu člana 55. Poslovnika Narodne skupštine („Službeni glasnik RS, broj 20/12 - Prečišćen tekst), a u vezi sa članom 74. Zakona o Narodnoj banci Srbije („Službeni glasnik RS, br. 72/03, 55/04, 85/05 – dr.zakon, 44/10, 76/12, 106/12, 14/15, 40/15 – US i 44/18), na 2. sednici održanoj 20. septembra 2022. godine, razmotrio i prihvatio Finansijski plan Narodne banke Srbije za 2022. godinu, koji je Narodna banka Srbije dostavila Narodnoj skupštini.

**10. tačka dnevnog reda:**

Guverner Narodne banke Jorgovanka Tabaković predložila je Narodnoj skupštini Republike Srbije kandidate za izbor dva viceguvernera Narodne banke Srbije, i to: Draganu Stanić, kojoj 25. septembra ove godine ističe mandat od četiri godine na koji je izabrana- sa novim mandatom od šest godina i Nikolu Dragaševića, koji se po prvi put bira na period od šest godina. Predloženi kandidati za viceguvernere dokazali su se svojim radom kao dobri stručnjaci u oblastima ekonomije, finansija i bankarstva.

U diskusiji povodom navedenih dokumenata učestvovli su član Odbora Nenad Mitrović i narodni poslanik koji nije član Odbora Boško Obradović, čija su izlaganja tonski snimana.

Na osnovu člana 55. Poslovnika Narodne skupštine, Odbor je jednoglasno (11 glasova za) odlučio da podnese:

I Z V E Š T A J

Odbor za finansije, republički budžet i kontrolu trošenja javnih sredstava razmotrio je Predlog odluke o izboru viceguvernera Narodne banke Srbije, koji je podnela guverner Narodne banke Srbije na osnovu čl. 21. i 26. Zakona o Narodnoj banci Srbije („Službeni glasnik RS“, br. 72/2003, 55/2004, 85/2005 - dr. zakon, 44/2010, 76/2012, 106/2012, 14/2015, 40/2015 – odluka US i 44/2018), i odlučio da predloži Narodnoj skupštini da prihvati Predlog odluke o izboru viceguvernera Narodne banke Srbije.

Za izvestioca Odbora na sednici Narodne skupštine određen je Veroljub Arsić, predsednik Odbora.

Sednica je završena u 16,15 časova.

Sednica je tonski snimana.

SEKRETAR PREDSEDNIK

Tijana Ignjatović Veroljub Arsić